Diari Oficial de la Generalitat Valenciana


Sumari del DOGV 5503, del 02-05-2007 (2007/5469)

ORDE de 23 d'abril de 2007, de la Conselleria d'Agricultura, Pesca i Alimentació, per la qual es modifica l'Orde de 26 d'abril de 2006, per la qual es regula el procediment per a la sol·licitud, la tramitació i la concessió d'ajudes destinades a la reconversió de determinades espècies fructícoles.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5503

Data del DOGV
:   02-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/5469


Data del document
:   23-04-2007

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * legislació
    * producció agrícola alternativa
    * fruticultura
    * suport econòmic

La publicació del Reial Decret 443/2007, de 3 d'abril, que modifica el Reial Decret 358/2006, de 24 de març, pel qual s'establixen les bases reguladores per a la concessió d'ajudes destinades a la reconversió de plantacions de determinades espècies fructícoles, requerix l'adaptació a este de l'Orde de 26 d'abril de 2006, de la Conselleria d'Agricultura, Pesca i Alimentació, que establia les bases i el procediment de concessió de les esmentades ajudes en l'àmbit de la Comunitat Valenciana.  
Una de les modificacions de la norma esmentada és la disminució de la densitat mínima per a les noves plantacions de fruiters de pinyol que passa de 600 arbres/ha als 350 arbres/ha, circumstància que s'adapta millor a la realitat de la nostra fructicultura. Així mateix s'arreplega la possibilitat d'ampliar els plans presentats i s'establixen criteris per a la seua avaluació basant-se en criteris agronòmics o comercials.  
Per això, vista la proposta del subsecretari, en l'exercici de les funcions que tinc atribuïdes,  
ORDENE  
Article únic  
Modificació de l'Orde de 26 d'abril de 2006, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió d'ajudes destinades a la reconversió de determinades espècies fructícoles.  
L'Orde de 26 d'abril de 2006, de la Conselleria d'Agricultura, Pesca i Alimentació, per la qual es regula el procediment per a la sol·licitud, tramitació i concessió d'ajudes destinades a la reconversió de determinades espècies fructícoles, es modifica en els termes següents:   
Un. S'afig un nou paràgraf en l'apartat 2 amb la redacció següent:  
"Tindran dret a les ajudes a què es fa referència en l'apartat primer, les comunitats de béns o qualsevol altre tipus d'unitat econòmica o patrimoni separat que, fins i tot, no tenint personalitat jurídica, puguen dur a terme els projectes, activitats o comportaments o estiguen en la situació que motiva la concessió de la subvenció."  
Dos. El paràgraf f), punt 4, de l'apartat 3.2 queda redactat en els termes següents:  
"4. Densitat expressada en nombre d'arbres per hectàrea que es preveu aconseguir.  
A este respecte la densitat serà igual o superior a 350 arbres per hectàrea en els fruiters de pinyol i de 1.250 arbres en els de llavor."  
Tres. El paràgraf g), de l'apartat 3.2 queda redactat en els termes següents:  
"Una justificació tecnicoeconòmica de la viabilitat del pla, amb indicació, almenys, de les produccions actuals i una motivació per la qual es procedix a l'arrancada i substitució de les plantacions existents, així com de les millores que es pretenen aconseguir en alguna de les característiques establides en l'apartat 6.d). La justificació haurà d'incloure un pla de comercialització en què es justifique que disposen d'eixides normals en el mercat per a la nova producció."  
Quatre. S'afig un nou paràgraf al punt 3, de l'apartat 3 amb la redacció següent:   
"No obstant, es podran presentar modificacions dels plans de reconversió.  
Les modificacions podran incloure, entre altres:   
a) El canvi de varietats o espècies que cal plantar en la parcel·la objecte de nova plantació.   
b) El canvi de parcel·les on està previst realitzar la nova plantació.   
c) Canvis en el calendari d'execució del pla aprovat.   
d) Canvis en els socis que participen en el Pla de Reconversió, en el cas que el pla haja sigut presentat per OPFH o per les seues associacions legalment reconegudes.   
e) Variacions de les superfícies que cal reconvertir, en el cas de plans de reconversió presentats per OPFH o per les seues associacions legalment reconegudes."   
Quint. S'afig un nou paràgraf a l'apartat 4 amb la redacció següent:   
"La superfície subvencionable màxima per beneficiari serà la corresponent a la superfície arrancada. No se subvencionaran, per tant, noves plantacions de més superfície a les arrancades."   
Sext. L'apartat 6 queda redactat de la manera següent:   
"Apartat 6. Obligacions dels beneficiaris   
A més de les obligacions indicades en l'article 14 de la Llei 38/2003, de 17 de novembre, General de Subvencions, els beneficiaris d'estes subvencions tindran les obligacions següents:   
a) Comunicar amb dos mesos d'antelació la data en què efectuarà l'arrancada de les plantacions.   
b) Arrancar la plantació objecte de subvenció a tot tardar el 31 de març de 2011.   
c) Destruir els arbres arrancats amb la finalitat d'evitar la propagació de plagues i malalties.   
d) Realitzar noves plantacions amb una varietat diferent de l'arrancada o amb una altra espècie de les assenyalades en l'article 1 del Reial Decret 538/2006, de manera que amb la nova varietat o espècie s'aconseguisca una millora en la qualitat de la fruita. La millora, haurà de constatar-se en alguna o algunes de les següents característiques:   
1r. Agronòmiques:   
- Exigències de la varietat quant al clima i al sòl.   
- Fisiopaties.   
- Resistència davant de plagues i malalties.   
- Necessitats de fertilització.   
- Altres característiques agronòmiques que establisca la Comunitat Valenciana.  
2n. Comercials:   
- Període de comercialització.   
- Característiques organolèptiques del fruit: color, forma, calibre, sabor, textura, olor.   
- Qualitats per a la manipulació, el transport i la conservació.   
- Altres característiques comercials que establisca la comunitat autònoma.   
- Les noves plantacions es realitzaran en qualsevol parcel·la de l'explotació, en el termini comprés entre la notificació de la concessió de l'ajuda al beneficiari i el 31 de març de 2011.   
e) La nova plantació haurà de:   
1r. Tindre una superfície mínima per parcel·la de 0,5 hectàrees. Per a açò, es comptabilitzarà com la superfície d'una sola parcel·la la suma de les superfícies d'aquelles parcel·les davall un mateix límit comú que formen unitats homogènies d'esate cultiu fruiter, a pesar que tinguen números d'identificació distints.   
2n. Tindre una densitat igual o superior a 350 arbres per hectàrea en el cas dels fruiters de pinyol i de 1.250 arbres per hectàrea en el cas dels fruiters de llavor. En el cas de plantacions ecològiques, la comunitat autònoma podrà modificar esta densitat sempre que es justifique tècnicament.   
3r. Ser realitzada amb material vegetal certificat. Quan no puga disposar-se de material vegetal certificat, es podrà utilitzar material vegetal CAC (Conformitas Agraris Comunitatis). En ambdós casos haurà de justificar-se el seu origen amb el corresponent albarà, passaport fitosanitari i factura de compra a un planterista amb el títol de productor-seleccionador o multiplicador de fruiters.   
f) Mantindre les noves plantacions cultivades de manera sostenible i en condicions per a obtindre un rendiment òptim de cultiu, d'acord amb les condicions agroclimàtiques de la zona on estiguen ubicades, durant un període mínim de cinc anys a partir de la plantació."   
Disposició addicional primera. Modificació de plans de reconversió   
En relació amb els plans de reconversió presentats amb anterioritat a l'entrada en vigor d'esta disposició, els beneficiaris hauran de presentar un document complementari en què s'especifiquen les millores que es pretenen aconseguir en alguna de les característiques establides en l'apartat 6.d). A més, per als plans que encara no hagen sigut finalitzats es podrà modificar la densitat de les noves plantacions, sempre que es complisca amb el mínim establit en l'apartat 6.e) 2n.  
Disposició addicional segona. Terminis aplicables per a l'any 2007  
Per a la convocatòria de 2007, aprovada per Resolució de 2 d'abril de 2007, del conseller d'Agricultura, Pesca i Alimentació (DOCV 5492, de 18 d'abril de 2007), s'amplia el termini de la presentació de sol·licituds, de conformitat amb el que establix l'article 5 del Reial Decret 358/2006, de 24 de març, fins al 18 de maig, inclusivament, de l'esmentat any.  
Disposició final única. Entrada en vigor   
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 23 d'abril de 2007  
El conseller d'Agricultura, Pesca i Alimentació,  
JUAN GABRIEL COTINO FERRER